Liikenne- ja viestintäministeri Anne Berner (kesk) esitteli tänään lakimuutoshanketta, joka mullistaisi Suomen taksiliikenteen. Taksiliitossa suunnitelmista ei innostuta. Nämä asiat liitossa nähdään pahimpina epäkohtina.

– Kyllä siellä sellaisia epäkohtia on, jotka meitä vähän hämmentää, ja toisaalta ne tekevät asiakkaan elämän vähän hankalaksi jatkossa, sanoo taksiliiton puheenjohtaja Jari Lemmetyinen Ilta-Sanomille.

Yllä olevalla videolla liikenne- ja viestintäministeri Anne Berner esittelee lakiuudistushankkeita tiedotustilaisuudessa maanantaina.

Lemmetyinen näkee pahimpina epäkohtina Bernerin esityksessä niin sanotun pienimuotoisen toiminnan vapauttamisen toimiluvista ja mahdollisuuden rekisteröidä taksiyritys toiseen EU-maahan. Jatkossa myös taksilupa ehdotetaan myönnettäväksi yrityksille, kun aikaisemmin lupa on ollut kuljettaja- ja autokohtainen.

– Eli firma voidaan rekisteröidä muuhun EU-jäsenvaltioon. Sitten esimerkiksi pääkaupunkiseudulle voi tulla Virosta taksiyrityksiä ja yrittäjiä ihan erilaisilla verotustoiminnoilla ja pienemmillä palkoilla, Lemmetyinen sanoo.

Pienimuotoisen toiminnan vapauttaminen tarkoittaa sitä, että pienimuotoiselle henkilö- ja tavarakuljetukselle ei tarvittaisi enää lainkaan toimilupaa. Tällaisen toiminnan rajana olisi maksimissaan 10 000 euron vuosittainen liikevaihto. Tulo olisi ansioverotuksen alaista.

– Meidän mielestä pienikin ammattimainen toiminta, jos siitä rahaa otetaan, edellyttäisi edes toiminimen. Sen perustaminen Suomessa ei ole hankalaa, Lemmetyinen sanoo.

– Tässä huolestuttaa se harmaan talouden mahdollisuus. Eihän siinä ole minkään näköistä ilmoitusta, vaan ruvetaan toimimaan taksiautoilijana ilman, että sitä on rekisteröity mihinkään. Kukapa näitä saamiaan rahoja ilmoittelisi. Miten näiden verotus toimisi ja järjestyisi, hän kysyy.

Bernerin mukaan palveluiden tarjonta erityisesti maaseudulla ja haja-asutusalueilla paranisi, kun ei-ammatilliselle pienimuotoiselle toiminnalle annettaisiin enemmän tilaa.

Berner sanoi tänään tiedotustilaisuudessaan, että taksilupien muuttaminen yrityskohtaisiksi mahdollistaisi yritysten kasvun ja toiminnan kehittämisen myös uusille alueille.

Liikenne- ja viestintäministeri Anne Berner esitteli uudistushankkeita tiedotustilaisuudessa maanantaina.­

­

Hinnoittelun vapauttamiseen taksiliitossa suhtaudutaan periaatteessa myönteisesti. Lemmetyisen mukaan hinnat saattaisivat tällöin hetkellisesti laskea. Hän mielestään kuitenkin etenkin vilkkaina ajankohtina kuten joululiikenteessä hinnat tulisivat nousemaan.

– Samoin kun mennään enemmän maaseudulle, niin jos siellä päivystetään, niin se tehdään isommalla rahalla, hän arvioi.

Esityksen mukaan takseilla olisi velvollisuus ilmoittaa hintansa etukäteen. Liikenteen turvallisuusvirastolle Trafille tulisi myös mahdollisuus puuttua hinnoitteluun. Nykyisin taksikyytien hinnat määrittää valtioneuvosto.

Bernerin mukaan uudistuksessa Kelalle ja kunnille syntyy uusia ja entistä edullisempia mahdollisuuksia tarjota kuljetuspalveluita.

Bernerin esityksessä mainittiin myös asemapaikkavelvoitteen purkaminen. Tämä tarkoittaisi, että taksi voisi ottaa asiakkaan mistä tahansa ja taksin saisi myös lennosta. Tosin jo nykyisin taksi voi kyydin jälkeen ottaa naapurikunnan taksitolpalla olevan asiakkaan.

– Mutta jos asemapaikkaa ei olisi, niin voi olla että niitä keskittymiä tulisi. Eli hiljaisina aikoina maaseudulta tultaisiin kaupunkiin katsomaan, jos sieltä löytyisi kyytiä, Lemmetyinen arvioi.